The Pirate Bay (TPB) on ollut poissa verkosta pari viikkoa. Poliisi teki Ruotsissa ratsian, jonka seurausta tämä on. Palvelun kuitenkin piti olla hajautettu eri maihin niin, ettei yhden ratsian olisi pitänyt tällaista seurausta aiheuttaa. Yksityiskohdat eivät ole vielä selvillä. Palvelu näytti välillä olevan jo uudelleen pystyssä, mutta kyse oli, miten sen nyt sanoisi, luvattomasta kopiosta.

Todennäköinen syy tilanteelle on se, mitä olen viime vuosina eri yhteyksissä toitottanut, että Pirate Bay on pienen vapaaehtoisjoukon ylläpitämä harrastusprojekti. Kaikki tietävät tällaisten hankkeiden ongelmat. On melkeinpä ihme, että yksi maailman suosituimmista sivustoista on tältä pohjalta pysynyt pystyssä näinkin pitkään. Kuten palvelun alkuperäiset ylläpitäjät aikoinaan vitsailivat, todennäköisin syy Pirate Bayn hetkelliselle toimimattomuudelle on se, että Anakata on krapulassa eikä kykene korjaamaan vikaa.

Pirate Bayn perustajahahmoihin kuulunut, Piraattipuolueen eurovaaliehdokkaanakin ollut Peter Sunde kirjoitti tuoreeltaan, että Pirate Bay saakin kaatua. Siitä on tullut mammutti, johon ihmiset ovat oppineet luottamaan liikaa. Sunde vapautui hiljattain vankilasta, jonne joutui usean vuoden pakoilun jälkeen viime kesänä istumaan tekijänoikeusrikoksesta saamansa tuomion.

Sunden toivomus on, että Pirate Bayn kaatuminen saisi ihmiset luomaan palvelulle vaihtoehtoja, jotka kestäisivät paremmin sensuuriyrityksiä. Toivomus näyttää olevan toteutumassa. On uutisoitu Open Baysta, jonka tarkoitus on saada nettiin mahdollisimman monta Pirate Bay -kopiota. Toissapäivänä uutisoitiin myös uudenlaisen anonyymin ja hajautetun vertaisverkkopalvelun olevan nyt testikäytössä.

Pirate Bayn nykyinen ylläpitoväki on asiaa kommentoinut niin, että "noin 30-50 ihmistä eri puolilta maailmaa heittelee toisilleen ideoita, ja tämän lopputuloksesta määräytyy TPB:n kohtalo". Nykyinenkään ylläpitoväki ei siis ole varma, halutaanko palvelua nostaa enää tuhkasta aiemmassa muodossaan.

Pirate Baylle on tietysti jo monenlaisia vaihtoehtoja. Erilaisia vertaisverkkosivustoja on pilvin pimein. (On myös sellaisiksi tekeytyviä huijaussivustoja.) Googlestakin päätyy sentään edelleen vertaisverkkoihin helposti käyttämällä haussa määrittelyä "filetype:torrent". On tietysti vain ajan kysymys milloin tämäkin mahdollisuus tukitaan.

Google on jo alistunut sensuroimaan hakutuloksiaan yhä enemmän ja enemmän. Huomasin esimerkiksi taannoin, että Simpsonien löytäminen laittomista streamauspalveluista on aika hankalaa Googlella. Vaihtoehtoinen hakukone Duckduckgo on edelleen tältä osin sensuroimaton.

Kahden luokan nettikansalaisia

Kaikenkaikkiaan piratismin vastainen taistelu jakaa ihmisiä kahden luokan nettikansalaisiksi. Osa väestä löytää aina vaihtoehtoja ja sopivat kanavat kulttuurin ja tiedon mahdollisimman suuren saatavuuden hyödyntämiselle. Osa väestä ei näitä keinoja hallitse, eikä monilla ole aikaa opetella. He jäävät muutaman suuryrityksen tarjoaman kanavan orjiksi. Muutama hierarkkinen keskustaho päättää mitä tietoa ja kulttuuria heidän saatavillaan on. Tältä osin on käynnissä paluu menneisyyteen, Internetiä edeltäneeseen aikaan. Suurin osa väestä jää sinne. Taitavalle, osaavalle, jopa riskejä ottavalle vähemmistölle on saatavilla oma samizdat-verkkonsa.

Tämä kehitys on pitkälti tekijänoikeuksien syytä ja niillä ratsastaen toteutettua. Ilman viihdeteollisuuden lobbausvoimaa nykyisenkaltaista sensuurimentaliteettia ei ikinä olisi syntynyt. Ei olisi syntynyt ajatusta, että linkittäminenkin on muka aineiston levittämistä. Ei olisi syntynyt ajatusta, että hakukoneilla on velvollisuus sensuroida suurta osaa hakutuloksistaan. Ei olisi syntynyt nykyistä tilannetta, jossa sosiaalisen median palvelut pystyvät käytännössä toimimaan vain noudattamalla viihdeteollisuuden sanelupolitiikkaa. Vain hyvä lakimiesarmeija ja riittävä, ideologisesti motivoitunut rahoitus on estänyt YouTuben (Google) ja Facebookin kaatumisen viihdeteollisuuden käsiin.

Viihdeteollisuus ei kuitenkaan lepää ennen kuin molemmat palvelut on kaadettu ja korvattu heidän omilla palveluillaan. Toinen vaihtoehto on, että Google ja Facebook menevät niin tiukasti naimisiin viihdeteollisuuden kanssa, että niiden intressit yhtyvät. Tästä onkin jo paljon merkkejä.

Voi kestää hyvinkin pari vuotta ennen kuin vertaisverkkojen infrastruktuuri elävöityy uudelleen Pirate Bayn kaatumisen jälkeen. On hyvinkin mahdollista, että piratismi vähenee tänä väliaikana. Saapa nähdä nousevatko viihdeteollisuuden voitot kattoon ja pelastuvatko artistit nälkäkuolemalta.

Maailman suosituimmista verkkosivustoista aiemmin kaksi on ollut suuryhtiöistä riippumattomia. Nyt niistä toinen on poissa. Jäljellä on enää Wikipedia.